FI Euroopan unionin virallinen lehti CE 33/179

(2004/C 33 E/182)

KIRJALLINEN KYSYMYS E-1853/03

esittäjä(t): Stavros Xarchakos (PPE-DE) komissiolle

(3. kesäkuuta 2003)

Aihe: Yhteisön Kreikalle myöntämä rahoitus ja väliportaan hallinto

Kreikan lehdistössä on jo pitkään ilmaistu huolestumista yhteisön tukikehyksen määrärahojen katoamisesta. Uusi demokratia -puolueen puheenjohtaja Kostas Karamanlis arvosteli — oikeutetusti — Kreikan hallitusta siitä, että Kreikassa on kateissa 468 miljoonaa euroa, mikä johtuu hallituksen tavasta hallinnoida yhteisön toisen tukikehyksen varoja. On tunnettua, että väliportaan hallintoviranomaiset valitsevat yritykset, joita tuetaan edellä mainituin varoin. Erityisen suuren avun tarpeessa olevia alueita Kreikassa ovat Egeanmeren äärialueet ja Egeanmerta reunustavat manner-Kreikan alueet, kuten Epeiros, Keski- ja Länsi-Makedonia ja Traakia. Mainittakoon, että monilla näistä alueista yhteisön varojen käyttöönotto on ollut hyvin hidasta,

millä on ollut ilmeisiä vaikutuksia niiden yleiselle kehitykselle. Euroopan komissio on aiemmin ystävällisesti kertonut minulle Epeirosin, Egeanmeren ja Traakian alueiden tilanteesta.

Pyydän saada myös Keski- ja Länsi-Makedoniaa koskevat seuraavat yksityiskohtaiset tiedot:

1. Miten komission yksiköt arvioivat väliportaan hallintoviranomaisten toimintaa yhteisön toisen ja kolmannen tukikehyksen osalta?

2. Mitkä kyseiset väliportaan viranomaiset ovat ja miten ne on valittu?

3. Minkä verran yhteisön toisen ja kolmannen tukikehyksen varoja on tarkasti sanottuna hallinnoitu?

4. Onko komissio tai muu EU:n elin valvonut hallinnollisesti kyseisten viranomaisten työskentelyä ja muita yhteisön tukikehyksen tukirakenteita?

5. Mitä yhteisöohjelmia tai -aloitteita kyseiset viranomaiset hallinnoivat tällä hetkellä ja minkä talousarvion mukaisesti?

6. Mitä lisäarvoa näiden viranomaisten toimista saadaan esimerkiksi kulttuurialalla, koulutustason nostamisessa ja kansanterveyden parantamisessa edellä mainituilla Kreikan alueilla?

Michel Barnier'n komission puolesta antama vastaus

(28. heinäkuuta 2003)

Väliportaan viranomaisia on pidettävä joko julkisina tai yksityisinä eliminä tai palveluina, jotka toimivat johtavien tai rahoittavien viranomaisten vastuulla tai suorittavat tehtäviä niiden puolesta lopullisten edunsaajien tai toimintoja suorittavien elinten tai yritysten suhteen. Nämä viranomaiset valitaan voimassa olevan kansallisen lainsäädännön nojalla.

Länsi- ja Keski-Makedoniassa asianomaisena väliportaan viranomaisena toimii KEPA-ANEM (”Teollisten sijoitusten kehittämisestä Pohjois-Kreikassa vastaava yhtiö”). KEPA-ANEM on myös yleinen väliportaan viranomainen, joka toimii Länsi- ja Keski-Makedonian puolesta kilpailukykyä koskevan toimintaohjelman puitteissa. Lisäksi pankkeja, jotka myöntävät tukea pienille ja keskisuurille yrityksille, ja Leader+-ohjelman puitteissa toimivia ”paikallisia toimintaryhmiä” voidaan kutsua väliportaan viranomaisiksi. Vuonna 2000 komission yksiköt suorittivat tarkistuksen ”Teollisten sijoitusten kehittämisestä Pohjois-Kreikassa vastaavassa yhtiössä”.

Olisi huomattava, että yhteisön kolmannen tukikehyksen puitteissa väliportaan viranomaiset eivät hallinnoi toimintaohjelmia vaan niiden toimia. Väliportaan viranomaisten pääasialliset toiminta-alat ovat yksityisen sektorin kehittäminen ja erityisesti pienet ja keskisuuret yritykset sekä Leader+-ohjelman osalta valittujen maaseutualueiden hallinto.

Väliportaan viranomaisten hallinnoima talousarvio vastaa periaatteessa kyseiselle toiminnolle varattua rahoitusta. Koska yhteisön toinen tukikehys on nyt päättymässä, tarkkaa talousarviota ei tässä vaiheessa kuitenkaan voida vahvistaa. Vuosien 2000—2006 ohjelmakauden osalta väliportaan viranomaisia koskevaa tilannetta voidaan muuttaa milloin tahansa muutamalla ohjelma-asiakirjan täydennysosaa. Tätä koskevaa tulevaa tietoa parlamentin jäsen saa ottamalla yhteyttä asianomaisiin hallintoviranomaisiin.

Lopuksi on syytä huomauttaa, etteivät väliportaan viranomaiset toimi kansanterveyden, koulutuksen ja kulttuurin aloilla.